钦定古今图书集成/明伦汇编/闺媛典/第017卷 > 浣溪纱六首 张泌
## 钦定古今图书集成/明伦汇编/闺媛典/第017卷 > 浣溪纱六首 张泌

依约残眉理旧黄。翠鬟抛掷一簪长。暖风晴日罢朝
妆。闲折海棠看又撚，玉纤无力惹馀香。此情谁会
倚斜阳。

翡翠屏开绣幄红，谢娥无力晓妆慵。锦帷鸳被宿香浓，微雨小庭春寂寞。燕飞莺语隔帘栊，杏花凝恨
倚东风。

花月香寒悄夜尘。绮筵幽会暗伤神。婵娟依约画屏
人。人不见时还暂语，令才抛后爱微嚬。越罗把锦
不胜春。

偏戴花冠白玉簪，睡容新起意沈吟。翠钿金缕镇眉
心。小槛日斜风悄悄，隔帘零落杏花阴。断香轻碧
锁愁深。

晚逐香车入凤城，东风斜揭绣帘轻。慢回娇眼笑盈
盈。消息未通何计是，便须佯醉且随行。依稀闻道
太狂生。

小市东门欲雪天，众中依约见神仙。蕊黄香画贴金
蝉。饮散黄昏人草草，醉容无语立门前，马嘶尘烘
一街烟。